Σοκολατένιο γλυκό σε στρώσεις
Πλούσιο γλύκισμα για όλα τα γιορτινά κεράσματά μας, μια ωραία εναλλαγή απαλής σοκολάτας με τραγανές στρώσεις σαν μπισκότο.
55 γρ. βούτυρο αγελάδος, 65 γρ. ζάχαρη άχνη, 2 ασπράδια αυγών (60 γρ.), 60 γρ. αλεύρι για όλες τις χρήσεις, 10 γρ. κακάο + επιπλέον για πασπάλισμα, 20 γρ. αμύγδαλα λευκά, αλεσμένα στο μούλτι σε σκόνη, 400 γρ. κρέμα γάλακτος με 35%-36% λιπαρά, 50 γρ. μέλι, 200 γρ. κουβερτούρα με 50% -55% κακάο, τεμαχισμένη σε μικρά κομμάτια, 320 γρ. κουβερτούρα γάλακτος, τεμαχισμένη σε μικρά κομμάτια
Αφήνουμε τα ασπράδια και το βούτυρο για 2 ώρες σε θερμοκρασία δωματίου. Σε ένα μπολ κοσκινίζουμε το αλεύρι και το κακάο. Προσθέτουμε την αμυγδαλόσκονη και ανακατεύουμε.Σε ένα άλλο μπολ ανακατεύουμε το βούτυρο με έναν αυγοδάρτη ώστε να γίνει σαν κρέμα και, αν είναι ακόμα κάπως σφιχτό, βυθίζουμε το μπολ σε ζεστό νερό όσο ανακατεύουμε. Προσθέτουμε με τη σειρά τη ζάχαρη άχνη, τα ασπράδια και στο τέλος τα κοσκινισμένα υλικά και ανακατεύουμε έως ότου σχηματιστεί ένα ομοιογενές μείγμα, το οποίο θα είναι πολύ μαλακό.Σχεδιάζουμε με μολύβι 7 κύκλους διαμέτρου 20 εκ. πάνω σε δύο-τρεις λαδόκολλες. Αναποδογυρίζουμε τις λαδόκολλες, έτσι ώστε το μολύβι να μην έρθει σε επαφή με το μείγμα, αλλά οι κύκλοι να είναι ορατοί. Με μια φαρδιά και μακριά σπάτουλα (παλέτα) απλώνουμε εντός των κύκλων το μείγμα φτιάχνοντας δίσκους με πάρα πολύ λεπτό πάχος (αν δυσκολευόμαστε, φτιάχνουμε λιγότερους).Τους ψήνουμε (δύο ή και περισσότερους μαζί) σε προθερμασμένο φούρνο στους 170° C για 10-12 λεπτά, έως ότου αρχίσουν να σκουραίνουν ελαφρώς περιφερειακά. Αφήνουμε να κρυώσουν.Βάζουμε τις κουβερτούρες μαζί σε ένα μπολ. Ζεσταίνουμε την κρέμα γάλακτος μαζί με το μέλι και, λίγο πριν πάρει βράση, την αδειάζουμε πάνω από τις κουβερτούρες. Ομογενοποιούμε πολύ καλά με ένα ραβδομπλέντερ, χωρίς να το ανασηκώνουμε πολύ (εναλλακτικά, ανακατεύουμε απλώς με μια μαρίζ).Αδειάζουμε την κρέμα σε ένα επίπεδο φαρδύ σκεύος, έτσι ώστε να απλώσει, και την αφήνουμε κατά μέρος, να κρυώσει και να γίνει πιο σταθερή (σαν άλειμμα).Την απλώνουμε πάνω στους έξι δίσκους ζύμης. Τοποθετούμε τον έναν πάνω στον άλλο και τελειώνουμε με τον δίσκο που δεν έχει επάνω κρέμα. Πασπαλίζουμε με κακάο.
Αυγά,Σοκολάτα,Χριστούγεννα